b'\n_START_ARTICLE_\n\xc4\x8cek\xc5\xb3 Silezija\n_START_SECTION_\nIstorija\n_START_PARAGRAPH_\nPirmosios german\xc5\xb3 gyvenviet\xc4\x97s regione atsirado II am\xc5\xbeiuje. V\xc4\x97liau germanai pasitrauk\xc4\x97 \xc4\xaf vakarus, o kra\xc5\xa1te apsigyveno slavai._NEWLINE_Dabartin\xc4\x97 \xc4\x8cek\xc5\xb3 Silezija kilo i\xc5\xa1 nedidel\xc4\x97s Silezijos dalies, kuri liko pavaldi Bohemijos kar\xc5\xabnai ir Habsburgams po 1742\xc2\xa0m. Pirmojo Silezijos karo. Tuomet did\xc5\xbeioji Silezijos dalis atiteko Pr\xc5\xabsijos karalystei. Tada Austrijos Silezija buvo pertvarkyta \xc4\xaf Auk\xc5\xa1tutin\xc4\x97s ir \xc5\xbdemutin\xc4\x97s Silezijos hercogij\xc4\x85. Sostin\xc4\x97 buvo Opava (vok. Troppau). 1900\xc2\xa0m. hercogijos plotas buvo 5140\xc2\xa0km\xc2\xb2, joje gyveno 670000 gyventoj\xc5\xb3._NEWLINE_1918\xc2\xa0m. buvusi hercogija tapo dalimi naujai sukurtos \xc4\x8cekoslovakijos valstyb\xc4\x97s, i\xc5\xa1skyrus Ce\xc5\xa1yno Silezij\xc4\x85, kuri 1920\xc2\xa0m. buvo padalinta tarp \xc4\x8cekoslovakijos ir Lenkijos. \xc4\x8cekoslovakija gavo vakarin\xc4\x99 dal\xc4\xaf. Pagal 1920\xc2\xa0m. Versalio sutart\xc4\xaf Hlu\xc4\x8dyno kra\xc5\xa1tas (\xc4\x8dek. Hlu\xc4\x8d\xc3\xadnsko, vok. Hultschiner L\xc3\xa4ndchen), anks\xc4\x8diau buvusi Pr\xc5\xabsijos Silezijos dalis, irgi tapo \xc4\x8cekoslovakijos teritorija._NEWLINE_Pagal 1938\xc2\xa0m. Miuncheno sutart\xc4\xaf did\xc5\xbeioji \xc4\x8cek\xc5\xb3 Silezijos dalis tapo reichsgau Sudetenlando dalimi, o Lenkija okupavo U\xc5\xbeols\xc4\x97s srit\xc4\xaf (lenk. Zaolzie)\xc2\xa0\xe2\x80\x93 \xc5\xbeemes vakariniame Olsos krante. Metais v\xc4\x97liau visa tai kartu su Lenkija atiteko Vokietijai._NEWLINE_\xc4\x8cek\xc5\xb3 Silezijoje iki 1945\xc2\xa0m. daugiausia gyveno voki\xc5\xa1kai kalbantys \xc5\xbemon\xc4\x97s, i\xc5\xa1skyrus Ce\xc5\xa1yno, Ostravo ir Hlu\xc4\x8dyno apylinkes. Po Antrojo pasaulinio karo \xc4\x8cek\xc5\xb3 Silezija ir Hlu\xc4\x8dyno kra\xc5\xa1tas gr\xc4\xaf\xc5\xbeo \xc4\x8cekoslovakijai, o etniniai vokie\xc4\x8diai buvo i\xc5\xa1stumti. Siena su Lenkija v\xc4\x97l gr\xc4\xaf\xc5\xbeo ant Olsos, ji buvo \xc4\xaftvirtinta 1958\xc2\xa0m. sutartimi.'